Iċ-ċentru tal-onkoloġija fl-isptar Mater Dei mistenni jiftaħ il-bibien tiegħu għall-għoti ta’ radjuterapija u għal viżti minn outpatients bejn April u Ġunju tas-sena d-dieħla. Meta wieġeb msitoqsijiet tad-deputati Anthony Agius Decelis u Claudio Grech, il-Ministru tas-Saħħa Godfrey Farrugia qal li l-aħħar migrazzjoni lejn iċ-ċentru tal-onkoloġija se tkun dik tas-sodod mill-isptar Boffa u mir-Rainbow Ward f’Mater Dei stess. Huwa qal li l-magni tar-radjuterapija li nxtraw mill-gvern ta’ qabel ġew manifatturati fl-2011 u se jiġu stallati f’Malta is-sena d-diehla.  Żied igħid li dawn il-magni nxtraw bin-nifs ( hire purchase ) mingħand il-kumpanija li bnew il-bunkers fiċ-ċentru u mhux direttament mill-kumpanija tal-manifattura. Il-Ministru Farrugia qal li jridu jsiru taħditiet ta’ medjazzjoni biex dawn il-makni jigu rinovati jew jinbidlu ma’ oħrajn ġodda.  Huwa qal li r-rata ta’ suċċess fil-kura permezz tar-radjuterapija hija ta’ madwar 40 fil-mija. Dr Farrugia qal ukoll li professjonisti mill-isptar St James f’Leeds, l-Ingilterra, taw l-għajnuna tagħhom b’xejn lill-gvern Malti f’konsulenza dwar dawn il-magni. Għaddejjin taħditiet tekniċi mal-Italja dwar l-onkologija biex jingħata servizz xieraq lil pazjenti Maltin.